กรมควบคุมโรค แนะประชาชนในพื้นที่อากาศหนาว ระวังป่วยจากภาวะตัวเย็นเกิน
นายแพทย์ธเรศ กรัษนัยรวิวงค์ อธิบดีกรมควบคุมโรค กล่าวว่า ช่วงนี้หลายพื้นที่ของประเทศอุณหภูมิเริ่มลดลง โดยเฉพาะภาคเหนือและภาคตะวันออกเฉียงเหนือ ประชาชนอาจมีอาการภาวะตัวเย็นเกิน (Hypothermia) เป็นภาวะที่ร่างกายมีอุณหภูมิลดต่ำเกิน เป็นผลมาจากการสัมผัสความหนาวเย็นระยะเวลานาน เช่น อยู่ในอากาศหนาว หรือแช่ในน้ำที่เย็นจัด ทำให้ร่างกายสูญเสียกลไกการปรับอุณหภูมิ ไม่สามารถสร้างและเก็บความร้อนในร่างกายได้ กรมควบคุมโรค ติดตามเฝ้าระวังสถานการณ์ การเสียชีวิตที่เกี่ยวเนื่องจากภาวะอากาศหนาว ช่วงวันที่ 2 พฤศจิกายน 2564 - 1 มีนาคม 2565 พบมีผู้ป่วยเข้านิยามเฝ้าระวังทั้งสิ้น 10 ราย เสียชีวิตสูงสุดช่วงเดือนธันวาคม คิดเป็นร้อยละ 50 รองลงมาคือ เดือนมกราคมและเดือนกุมภาพันธ์ ในจำนวน 10 รายนี้ พบเป็นการเสียชีวิตนอกบ้าน 6 ราย และเสียชีวิตในบ้าน 4 ราย ซึ่งส่วนใหญ่เป็นบ้านไม้ มีช่องลมเข้า-ออก ผู้เสียชีวิตส่วนใหญ่ได้รับการวินิจฉัยภาวะหัวใจล้มเหลวเฉียบพลัน ส่วนใหญ่ยังพบมีประวัติการดื่มสุราเป็นประจำและไม่สวมใส่เสื้อผ้า หรือมีเครื่องนุ่งห่มที่ไม่เพียงพอ มีโรคประจำตัว หรือมีความพิการทางร่างกายด้านนายแพทย์โสภณ เอี่ยมศิริถาวร รองอธิบดีกรมควบคุมโรค กล่าวแนะนำการป้องกันการเจ็บป่วยที่เกี่ยวเนื่องจากภาวะอากาศหนาวเย็นคือ ควรสวมใส่เสื้อผ้าที่ให้ความอบอุ่นเพียงพอ หรือผิงไฟให้ความอบอุ่น หลีกเลี่ยงการอยู่ในน้ำเย็นหรือสวมเสื้อผ้าที่เปียกเป็นระยะเวลานาน หลีกเลี่ยงการออกไปสัมผัสอากาศหนาว หรือลมหนาวนอกบ้าน ไม่ดื่มแอลกอฮอล์เพื่อแก้หนาว เพราะจะทำให้หลอดเลือดฝอยใต้ผิวหนังขยายตัว ความร้อนจะถูกระบายออกจากร่างกายมากขึ้น ทำให้อุณหภูมิของร่างกายลดลง ยิ่งดื่มมากอุณหภูมิในร่างกายยิ่งลดลงมาก หากปล่อยให้อุณหภูมิต่ำลงไปเรื่อยๆ กล้ามเนื้อจะเกร็งตัวจนนำไปสู่ความเสี่ยงต่อภาวะเซลล์สมองตายเนื่องจากภาวะหัวใจหยุดเต้นและเสียชีวิตในที่สุด ในช่วงที่อากาศหนาวเย็น คนใกล้ชิดควรดูแลเด็กเล็ก ผู้สูงอายุ และผู้ป่วยโรคเรื้อรังเป็นพิเศษ หากพบผู้ป่วยที่มีภาวะ Hypothermia ควรปฐมพยาบาลเบื้องต้นด้วยการพาไปหลบลม หรือน้ำที่หนาวเย็น หากสวมเสื้อผ้าเปียกให้เปลี่ยนเป็นเสื้อผ้าที่แห้ง เพิ่มความอบอุ่นด้วยการใช้ผ้าห่มคลุมตัว กรณีจำเป็นต้องอยู่กลางแจ้ง ควรสวมเสื้อผ้าคลุมถึงหน้าและศีรษะ เพื่อป้องกันการสูญเสียความร้อน อาจนอนกอดหรือแนบชิดร่างกายผู้ป่วย เพื่อถ่ายเทความร้อนให้ผู้ป่วย ให้ผู้ป่วยนอนนิ่งๆ ในท่านอนหงายบนพื้นที่อบอุ่นหรือมีผ้าหนาๆ ปูรอง หลีกเลี่ยงการเคลื่อนไหวร่างกายโดยไม่จำเป็น ห้ามนวดหรือแตะต้องตัวผู้ป่วยแรงๆ เนื่องจากอาจกระเทือนส่งผลให้หัวใจหยุดเต้นได้ หากผู้ป่วยยังรู้สึกตัว ให้ดื่มน้ำหรือเครื่องดื่มอุ่นๆ ห้ามให้ผู้ป่วยดื่มแอลกอฮอล์ หรือเครื่องดื่มที่ผสมแอลกอฮอล์เด็ดขาด หากผู้ป่วยหยุดหายใจหรือหายใจแผ่วเบา ให้ทำการกู้ชีพและโทรสายด่วน 1669 เพื่อขอความช่วยเหลือจากทีมแพทย์กู้ชีพ